Document ID: 32013D0723

KOMISIJAS ĪSTENOŠANAS LĒMUMS
(2013. gada 4. decembris)
par Eiropas Savienības finansiālo ieguldījumu trīs dalībvalstu (Spānijas, Horvātijas, un Apvienotās Karalistes) valsts programmās datu vākšanai, pārvaldībai un izmantošanai zivsaimniecības nozarē 2013. gadā
(izziņots ar dokumenta numuru C(2013) 8498)
(Autentisks ir tikai teksts angļu, horvātu un spāņu valodā)
(2013/723/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 24. panta 1. punktu,
tā kā:
(1)
Regulā (EK) Nr. 861/2006 paredzēti nosacījumi, ar kādiem dalībvalstis drīkst saņemt Eiropas Savienības ieguldījumu izdevumu segšanai valsts programmās datu vākšanai un pārvaldībai.
(2)
Šīs programmas ir jāizstrādā saskaņā ar Padomes 2008. gada 25. februāra Regulu (EK) Nr. 199/2008 par Kopienas sistēmas izveidi datu vākšanai, pārvaldībai un izmantošanai zivsaimniecības nozarē un par atbalstu zinātniskā padoma izstrādei saistībā ar kopējo zivsaimniecības politiku (2) un Komisijas Regulu (EK) Nr. 665/2008 (3), ar ko nosaka sīki izstrādātus piemērošanas noteikumus Padomes Regulai (EK) Nr. 199/2008.
(3)
Bulgārija, Dānija, Vācija, Itālija, Latvija, Lietuva, Malta, Rumānija, Slovēnija, Somija un Zviedrija nav grozījušas savas 2011.-2013. gada valsts programmas attiecībā uz 2013. gadu. Komisija pieņēma lēmumu par ieguldījumu minēto 11 valstu programmās 2013. gadam ar Komisijas Īstenošanas Lēmumu C(2013) 4434.
(4)
Beļģija, Igaunija, Grieķija, Francija, Kipra, Nīderlande, Polija un Portugāle arī nav grozījušas savas 2011.-2013. gada valsts programmas attiecībā uz 2013. gadu. Īrija iesniedza savas 2013. gada valsts programmas grozījumus, kas tika pieņemti ar Komisijas Īstenošanas Lēmumu C(2013) 3533. Komisija pieņēma lēmumu par ieguldījumu minēto 9 valstu programmās 2013. gadam ar Komisijas Īstenošanas Lēmumu C(2013) 6255.
(5)
Spānija, kā paredzēts Regulas (EK) Nr. 199/2008 4. panta 4. punktā un 4. panta 5. punktā, ir iesniegusi valsts programmu datu vākšanai, pārvaldībai un izmantošanai zivsaimniecības nozarē 2011.-2013. gadam. Šo programmu apstiprināja 2011. gadā saskaņā ar tās pašas regulas 6. panta 3. punktu, pieņemot Lēmumu C(2011) 7645. Spānija saskaņā ar Regulas (EK) Nr. 199/2008 5. panta 2. punktu iesniedza valsts programmas grozījumus attiecībā uz 2012. gadu. Komisija 2012. gadā pieņēma šos grozījumus saskaņā tās pašas regulas 6. panta 3. punktu, pieņemot Lēmumu C(2012) 7499. Spānija nav iesniegusi grozījumus savā valsts programmā attiecībā uz 2013. gadu.
(6)
Apvienotā Karaliste saskaņā ar Regulas (EK) Nr. 199/2008 5. panta 2. punktu iesniedza valsts programmas grozījumus attiecībā uz 2013. gadu. Komisija 2013. gadā pieņēma šos grozījumus saskaņā tās pašas regulas 6. panta 3. punktu, pieņemot Lēmumu C(2013) 6325.
(7)
Horvātija, kā paredzēts Regulas (EK) Nr. 199/2008 4. panta 4. punktā un 4. panta 5. punktā, ir iesniegusi valsts programmu datu vākšanai, pārvaldībai un izmantošanai zivsaimniecības nozarē laikposmam no 2013. gada 1. jūlija līdz 31. decembrim. Šo programmu apstiprināja 2013. gadā saskaņā ar tās pašas regulas 6. panta 3. punktu, pieņemot Lēmumu C(2013) 5854.
(8)
Saskaņā ar 2. panta 2. punktu Regulā (EK) Nr. 1078/2008 (4), ar ko nosaka sīki izstrādātus noteikumus Padomes Regulas (EK) Nr. 861/2006 piemērošanai, Spānija, Apvienotā Karaliste un Horvātija ir iesniegušas gada budžeta prognozes par 2013. gadu. Komisija ir novērtējusi minēto dalībvalstu gada budžeta prognozes, kā paredzēts Regulas (EK) Nr. 1078/2008 4. pantā, ņemot vērā apstiprinātās valsts programmas.
(9)
Regulas (EK) Nr. 1078/2008 5. pantā noteikts, ka Komisijai jāapstiprina gada budžeta prognozes un jāpieņem lēmums par ikgadējo Savienības finansiālo ieguldījumu katrā valsts programmā, ievērojot kārtību, kas noteikta Regulas (EK) Nr. 861/2006 24. pantā, un pamatojoties uz gada budžeta prognožu novērtējuma rezultātiem, kā minēts Regulas (EK) Nr. 1078/2008 4. pantā.
(10)
Regulas (EK) Nr. 861/2006 24. panta 3. punkta b) apakšpunktā noteikts, ka ar Komisijas lēmumu ir jānosaka finansiālā ieguldījuma likme. Minētās regulas 16. pantā noteikts, ka Savienības finanšu pasākumu apmērs saistībā ar pamatdatu vākšanu nedrīkst pārsniegt 50 % no izmaksām, kas dalībvalstij radušās, īstenojot datu vākšanas, pārvaldības un izmantošanas programmu zivsaimniecības nozarē.
(11)
Šis lēmums ir finansēšanas lēmums Eiropas Parlamenta un Padomes 2012. gada 25. oktobra Regulas (EK, Euratom) Nr. 966/2012 par finanšu noteikumiem, ko piemēro Savienības vispārējam budžetam (5), 84. panta 2. punkta nozīmē.
(12)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Savienības finansiālā ieguldījuma, kas piešķirams katrai dalībvalstij 2013. gadam zivsaimniecības nozares datu vākšanai, pārvaldībai un izmantošanai, maksimālās kopējās summas un Savienības finansiālā ieguldījuma likme ir noteikta pielikumā.
2. pants
Šis lēmums ir adresēts Spānijas Karalistei, Horvātijas Republikai un Lielbritānijas un Ziemeļīrijas Apvienotajai Karalistei.
Briselē, 2013. gada 4. decembrī

Labels: 12
2
15
6